《寿太保九峰翁用寿幸庵韵 其二》
明代·林俊

忆昨论心古意存，老酬完德荷殊恩。纪纲六职行机总，咀嚼群经入本源。

辅德盛传新政异，拜官应带旧衔尊。阳春一曲相望地，风景依稀似午园。

作者简介：（1452—1527）明福建莆田人，字待用，号见素、云庄。成化十四年进士。授刑部主事，进员外郎。曾上疏请斩僧继晓并治中贵梁芳罪，触帝怒，下狱，贬姚州判官。寻召还，复官，改南京。正德时，以右副都御史巡抚四川，镇压蓝廷瑞等起事。嘉靖时官至刑部尚书。有《见素文集》、《西征集》。